Биографије добитница стипендија:

**Александра Бараћ**, доктор медицине и медицинских наука, запослена је на Клиници за инфективне и тропске болести Клиничког центра Србије и научни је сарадник на Медицинском факултету Универзитета у Београду.

Публиковала је око 150 радова у међународним часописима и остварила бројну сарадњу на различитим истраживачким пројектима са професорима из еминентних европских универзитетских и научних центара.

Добитница је преко 20 награда и стипендија за научноистраживачки рад. Њена досадашња истраживања су фокусирана претежно на дијагностику и лечење инвазивних, респираторних и алергијских гљивичних болести. Као резултат спроведених истраживања уведени су нови протоколи у клиничку употребу за детекцију гљива у синусима.

**Невена Величковић** је доцент за ужу научну област Генетика на Департману за биологију и екологију, Природно-математичког факултета у Новом Саду.

Главна област њеног научноистраживачког рада је примена генетичких података у програмима заштите различитих биљних и животињских врста и анализа присуства и значаја различитих генетичких варијанти код комплексних обољења човека, као што је канцер.

У току своје професионалне каријере учествовала је у реализацији бројних међународних, републичких и покрајинских научних пројеката. У ауторству или коауторству има 24 објављена рада у међународним часописима, један универзитетски уџбеник, четири рада у часописима националног значаја, као и више од 70 саопштења штампана у целини или изводу са међународних и националних скупова. Активна је у бројним научним друштвима у земљи и иностранству.

**Емилија Стојановић** похађа два програма докторских студија, на другој је години смера Експерименталне и примењене физиологије са спортском медицином на Факултету медицинских наука Универзитета у Крагујевцу и на завршној је години Факултета спорта и физичког васпитања Универзитета у Нишу.

Професионално се бавила кошарком и била члан јуниорске репрезентације. Њена истраживања на пољу медицине спорта су базирана на процени физиолошког оптерећења и физичких захтева током такмичења, испитивању идеалних нутритивних стратегија, као и на унапређењу специфичних тестова за процену агилности и аеробног капацитета. Аутор је и коаутор 16 радова објављених у међународним часописима.